ปภ.ประสาน 4 จังหวัดภาคใต้ เตรียมรับมือฝนตกหนักบางพื้นที่และคลื่นลมแรง ช่วง 9 – 12 มิถุนายนนี้
นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย ในฐานะผู้อำนวยการกลาง กล่าวว่า จากติดตามสภาพอากาศและปัจจัยเสี่ยงเชิงพื้นที่พบมรสุมตะวันตกเฉียงใต้กำลังค่อนข้างแรงพัดปกคลุมทะเลอันดามันตอนบนและภาคใต้ฝั่งตะวันตกตอนบน ส่งผลให้บริเวณภาคใต้ฝั่งตะวันตกจะมีฝนตกหนักบางพื้นที่ สำหรับคลื่นลมบริเวณทะเลอันดามันตอนบนจะมีกำลังแรง ทะเลมีคลื่นสูง 2 - 3 เมตร โดยกรมป้องกันและบรรเทาสาธารณภัย (ปภ.) ประสาน 4 จังหวัดภาคใต้ ได้แก่ ระนอง พังงา ภูเก็ต และกระบี่ เตรียมพร้อมรับมือฝนตกหนักบางพื้นที่ เฝ้าระวังน้ำท่วมฉับพลัน น้ำป่าไหลหลากและคลื่นลมแรง ในช่วงวันที่ 9 – 12 มิถุนายนนี้ โดยจัดเจ้าหน้าที่ติดตามสภาพอากาศ ปริมาณฝนและแนวโน้มสถานการณ์ภัยอย่างใกล้ชิด พร้อมจัดชุดเคลื่อนที่เร็ว เครื่องมืออุปกรณ์ประจำพื้นที่เสี่ยงให้พร้อมปฏิบัติการเผชิญเหตุและช่วยเหลือผู้ประสบภัย รวมถึงแจ้งเตือนประชาชนติดตามพยากรณ์อากาศและปฏิบัติตามประกาศเตือนภัยอย่างเคร่งครัด ตลอดจนประสานหน่วยงานที่เกี่ยวข้อง เข้มงวดมาตรการความปลอดภัยทางทะเลและหลีกเลี่ยงการเดินเรือในช่วงที่มีคลื่นลมแรง ประชาชนที่ได้รับความเดือดร้อนจากสถานการณ์ภัยสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” และแอปพลิเคชัน “พ้นภัย” รวมถึงสายด่วนนิรภัย1784 ตลอด 24 ชั่วโมง